În weekendul 17-19 mai 2024, în localitatea Regesenburg, Germania, s-a desfășurat Campionatul European de karate Shito Ryu. La această competiție au participat 492 de sportivi din 22 de state.
Din cadrul clubului TORA Karate Ploiești, au fost selecționați să reprezinte România un număr de patru sportivi, fapt pentru care mulțumim Federației Române de Karate!
Sportivii clubului Tora Karate au avut o prestație foarte bună, reușind să obțină două medalii de aur și un loc cinci, astfel: Streajă Eric a obținut medalia de aur Kumite (10-11 ani) +43kg, State David a obținut medalia de aur Kumite (10-11ani) -30kg, în timp ce Gîrbea Alexandru s-a clasat pe locul 5 Kumite (12-14 ani) +55kg. Marian Ionică Rareș care, deși a avut o evoluție foarte bună, de această dată nu a prins podiumul.
Rezultatele micilor karatiști confirmă forma bună în care se află și, cel mai probabil, până la sfârșitul anului competițional vor urma și alte rezultate, cel puțin la fel de bune.
Următoarea competiție mare la care sportivii participă este sâmbătă, 25 mai 2024, fiind vorba de Cupa României Shotokan ESKU, care se va desfășura în sala Romeo Iamandi din Buzău. La acest concurs, Tora Karate Ploiești va participa cu 33 de sportivi, la toate categoriile.
„Ne-am întors de la o competiție europeană, la care au participat sportivi cu un nivel ridicat de pregătire, fapt care ne-a creat emoții mari înainte de competiție, emoții care s-au dovedit constructive. Revenim acasă sănătoși și cu un moral bun. Încercăm să ne recuperăm cât mai bine in aceste patru zile astfel încât sâmbătă, la Buzău să ne atingem obiectivul.
Mulțumim: Observatorul Prahovean, mulțumim Titan Academy, sala în care se pregătesc campionii, mulțumim tuturor prietenilor care sunt alături de noi, mulțumim părinților pentru susținere și pentru încrederea acordată! OSS”, a declarat la întoarcere Robert Vlad, antrenorul clubului Tora Karate Ploiești.